Udo Kier

**Udo Kier** (* 14. Oktober 1944 in Köln-Mülheim; as *Udo Kierspe*) is en düütschen Schauspeler, de sünners för’t Dorstellen vun legen Minschen bekannt is. Kier hett en internatschonale Loopbahn inslahn un in mehr as 200 Feernseh- un Kinofilmen mitspeelt. He höört to de wenigen düütschen Schauspelers, de ok in Hollywood bekannt worrn sünd un dor an de Siet vun vele beropene Filmstars speelt hett. 

## Leven un Wark
In sien Jöögd weer Kier Missdener, Vörbeder un Chorsinger. Geern hett he sik as Fro verkleedt un sminkt un möök to’n Bispeel Caterina Valente na.

Na de School hett he en Utbilln to’n Groothannelskoopmann anfungen un arbeit as Uthülp bi Ford an’t Band. He is denn aver gewohr worrn, dat he mit sien fien Utsehn, sien brunen Locken un de opfallen grönen Ogen ok Geld verdenen künn un arbeit en Tiet lang as Model in’t Moodgewarf.

Op en Ferienreis na Cannes hett he Jean Marais un Arndt vun Bohlen un Halbach drapen. Na egen Vertellen, hett sik Kier en Tiet lang vun Arnst uthollen laten. Mit 19 Johren keem he denn na London un verdeen sien Geld as Kellner. Avends hett he de Schauspeelschool besöcht un drööp dorbi ünner annern den italieenschen Speelbaas Luchino Visconti un den öösterriekschen Schauspeler Helmut Berger.

Sien Bisexualität hett Kier as en Oort Promotion ansehn. In de 1960er Johren drööp he den dormols noch unbekannten Speelbaas un Schauspeler Rainer Werner Fassbinder. In’t Johr 1964 güng he na Rom, woneem he sik to en beropenen Minschen in Illustreerte entwickeln de. Torüch in England harr Kier to’n eersten mol en Filmrull. Dorna güng he in New York op en Schauspeelschool. Mit de Tiet harr he ok gröttere Rullen in Film un Feernsehn. In’t Johr 1973 kreeg he dör Paul Morrissey sien Filmen *Carne per Frankenstein* un *Blood for Dracula* en gröttere Bekanntheit.

Sien Hööftwahnsteed harr Kier bi in de 1990er Johren in Köln, woneem he tosamen mit den Maler Michael Buthe un den Videokünstler Marcel Odenbach in en Künstlerkolonie leevt hett. He hett in de 1980er Johren ok Musik maakt un en Schallplaat mit den Titel *Der Adler* opnahmen, de later in sien eertsen US-amerikaanschen Film *My Own Private Idaho* noch mol to hören weer, un is mit en Rock-Pop-Programm na Moskau reist. Internatschonalen Spood harr he as Musiker aver nich.

Mit sien Geboortsstadt un mit dat Ruhrrebeet hett he sik all de Tiet verbunnen föhlt. 1988 speel he ünner de Regie vun Christoph Schlingensief in den Film *Mutters Maske*. Mit den Speelbaas hett he noch anner Filmen dreiht. Mitünner weer he ok in Theaters to sehn un speel Rullen in verschedene Kino- un Feernsehfilmen in Europa. Mit *My Own Private Idaho* kreeg he denn 1991 in Hollywood en Foot op’n Bodden. In de USA harr he denn tallrieke Film- un Feernsehrullen un dreih ok Warf-Spots. Ok in Europa is he jümmer noch nafraagt un duukt ok af un to in düütsche Filmen op.

2008 hett Kier en ehmolig Schoolhuus in’t döringsche Gehren köfft, in dat he sik bi de Dreiharbeiten to *Lulu & Jimi* verkeken hett.

## Filmografie (Utwahl)

## Utteken
Kier is in’t Johr 2002 mit den *Artistic Achievement Award* vun’t Philadelphia International Gay & Lesbian Film Festival uttekent worrn.

## Literatur
* Udo Kier: *Footprints* (Bildband in begrenzte Oplaag vun 600 Stück), Köln un New York 1991

## Borns


## Weblenken
* 
* Offizielle Websteed
* Levsnloop bi Prisma-Online
* Interview mit Udo Kier vun Dietrich Kuhlbrodt